
16.p.
Par finansējuma piešķiršanu sakrālā mantojuma saglabāšanai – Olaines evaņģēliski luteriskās baznīcas ēkas jumta tehniskajai apsekošanai

Tiek dots vārds: Andrim Bergam

Olaines novada pašvaldībā (turpmāk – Pašvaldība) 2026. gada 2. septembrī saņemts Latvijas Evaņģēliski luteriskās baznīcas (turpmāk – LELB) Olaines draudzes priekšnieka J P iesniegums (reģ. Nr. ONP/1.8./26/6047-SD) “Par finansiālu atbalstu Olaines evaņģēliski luteriskās baznīcas ēkas jumta tehniskajai apsekošanai”, kurā lūgts piešķirt finansējumu              EUR 1815.00 apmērā Olaines Sv. Elizabetes evaņģēliski luteriskās baznīcas ēkas jumta tehniskās apsekošanas veikšanai. Saskaņā ar SIA “ARA intellect” iesniegto pakalpojuma sniedzēja piedāvājumu baznīcas ēkas jumta tehniskās apsekošanas izmaksas ir EUR 1815.00, ieskaitot pievienotās vērtības nodokli.
LELB Olaines draudze plāno piedalīties sakrālā mantojuma finansēšanas programmā, kuras ietvaros iespējams piesaistīt finansējumu sakrālā mantojuma objektu saglabāšanai un atjaunošanai. Dalībai programmā nepieciešams iesniegt objekta apsekojuma aktu vai citu dokumentu, kas raksturo objekta tehnisko stāvokli un apliecina paredzēto darbu nepieciešamību, kā arī attiecīgo tehnisko dokumentāciju.
Izvērtējot LELB Olaines draudzes iesniegumu un tam pievienotos dokumentus, Pašvaldība secina, ka:

1. Olaines Sv. Elizabetes evaņģēliski luteriskā baznīca ir Valsts aizsargājams reģiona nozīmes (Rīgas reģions) arhitektūras piemineklis, valsts aizsardzības Nr. 8489, un nozīmīga Olaines novada sakrālā kultūras mantojuma vērtība;

2. saskaņā ar Pašvaldību likuma 4. panta pirmās daļas 5. punktu viena no pašvaldības autonomajām funkcijām ir sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm;

3. saskaņā ar Sakrālā mantojuma saglabāšanas finansēšanas likuma 2. panta otro daļu pašvaldības var piedalīties sakrālā mantojuma uzturēšanā un tām ir tiesības no pašvaldību budžetu līdzekļiem piešķirt finansējumu sakrālā mantojuma izpētei, būvprojektu izstrādei, konservācijai, restaurācijai, atjaunošanai, pārbūvei, remontu darbu veikšanai un labiekārtošanai.

Ievērojot iepriekš minēto, Finanšu komitejas 2026. gada 23. septembra sēdes               protokolu Nr. 9 un, pamatojoties uz Pašvaldību likuma 4. panta pirmās daļas 5. punktu,                 10. panta pirmās daļas 19. un 21. punktu un Sakrālā mantojuma saglabāšanas finansēšanas likuma 2. panta otro daļu, atklāti balsojot ar 13 balsīm par – A.Bergs, M.Ribickis, I.Brence, D.Ivanovs, A.Vurčs, J.Kudiņš, T.Ritums, L.Šmite, I.Čukure, A.Geržatovičs, A.Lukaševics, J.Precinieks, M.Vanags, pret nav, atturas nav, dome nolemj:
1. Piešķirt Latvijas Evaņģēliski luteriskās baznīcas Olaines draudzei, reģ.                              Nr. 90000531979, juridiskā adrese: Olaines novads, Olaines pagasts, Jaunolaine, “Olaines baznīca”, LV-2127, finansējumu EUR 1815.00 (viens tūkstotis astoņi simti piecpadsmit euro un 00 centi), ieskaitot pievienotās vērtības nodokli, Olaines                     Sv. Elizabetes evaņģēliski luteriskās baznīcas ēkas jumta tehniskās apsekošanas veikšanai.

2. Uzdot Pašvaldības izpilddirektoram Ģirtam Batragam noslēgt ar Latvijas Evaņģēliski luteriskās baznīcas Olaines draudzi finansēšanas līgumu par lēmuma 1.punktā noteiktā finansējuma piešķiršanu un izlietošanu, līgumā paredzot, ka Latvijas Evaņģēliski luteriskās baznīcas Olaines draudzei:

2.1.  līdz 2026. gada 11. decembrim jāiesniedz Pašvaldībā atskaite par saņemtā finansējuma izlietojumu, pievienojot finansējuma izlietojumu apliecinošus grāmatvedības attaisnojuma dokumentus, tai skaitā pakalpojuma līguma, rēķina un pieņemšanas–nodošanas akta, ja tāds tiek noformēts, kopijas, kā arī maksājumu apliecinoša dokumenta kopiju; 
2.2.  ja piešķirtais finansējums nav izlietots pilnā apmērā tam paredzētajam mērķim, tad 5 (piecu) darbdienu laikā atmaksā Pašvaldībai neizlietoto finansējuma daļu.
3. Uzdot Pašvaldības Finanšu un grāmatvedības nodaļai:

3.1.  pēc lēmuma 2.punktā minētā finansēšanas līguma noslēgšanas pārskaitīt šā lēmuma 1.punktā noteikto finansējumu Latvijas Evaņģēliski luteriskās baznīcas Olaines draudzes norādītajā norēķinu kontā.
3.2.  veikt nepieciešamos grozījumus 2026.gada pašvaldības budžetā, paredzot nepieciešamo finansējumu.
4. Kontroli par lēmuma izpildi uzdot Pašvaldības izpilddirektoram.

